ליגת ה-NBA פרסמה הערב (רביעי) את לוח המשחקים לשבוע הפתיחה, חג המולד ויום מרטין לותר קינג לעונת 2018/19. הליגה תצא לדרך ב-16 לאוקטובר והמשחק הראשון של העונה יפגיש את בוסטון ופילדלפיה, בשחזור חצי גמר המזרח מהעונה שעברה.
לברון ג'יימס ילבש לראשונה את המדים של לוס אנג'לס לייקרס במשחק חוץ מול פורטלנד ב-18 באוקטובר. משחקים מעניינים נוספים שייערכו בשבוע הפתיחה כוללים מפגשים בין גולדן סטייט לאוקלהומה ויוסטון וניו אורלינס. המשחק הראשון של קינג ג'יימס לעיני הקהל הביתי שלו היה מול הקבוצה עמוסת הכישרון של יוסטון.
בחג המולד, ערב השיא של העונה הסדירה, ייערך אולי המפגש הכי מסקרן של העונה בין גולדן סטייט ללייקרס. גם יוסטון ואוקלהומה ייפגשו שוב בחג, כשהפעם כרמלו אנתוני צפוי להיות בצד השני של המתרס. בדצמבר האחרון הת'אנדר ניצחו 107:112 בבית בהיעדרו של כריס פול, כשאנתוני אף מצטיין עם 20 נקודות יעילות מהרגיל.
ביום מרטין לותר קינג ממפיס תארח את ניו אורלינס, יוסטון תשחק מול פילדלפיה בוולס פארגו סנטר, ובמוקד יעמוד משחק נוסף לוס אנג'לס לייקרס לגולדן סטייט, הפעם בסטייפלס סנטר. לברון, שחתם ביולי על חוזה לארבע שנים תמורת 153 מיליון דולר עם הלייקרס, פגש את הווריירס בכל אחד מארבעת הגמרים האחרונים ב-NBA, כשחקנה של קליבלנד.